SKRIFTLIG FORESPØRGSEL E-3198/00

af Vitaliano Gemelli (PPE-DE) til Kommissionen

(12. oktober 2000)

Om: Volden i Colombia og vedvarende overgreb mod landsbyer og indfødte folk

Den meget alvorlige interne konflikt, som har hærget Colombia i årtier med kampe mellem narkotikahandlere og hæren, der lejlighedsvis støttes af paramilitære grupper, har ført til affolkning af de områder, hvor kampene foregår, som følge af de trusler, luftangreb, drab og massakrer, som befolkningen i landsbyerne og de indfødte folk udsættes for. De mest direkte berørte områder er de, som af økonomiske og politiske grunde har den største strategiske betydning, og som det derfor er vigtigt at besidde eller kontrollere.

Desuden finder der stadig flere tvangsevakueringer sted: i 1999 blev 288 000 mennesker tvunget til at forlade deres hjem, og mellem 1985 og 1999 blev mere end 1,7 millioner mennesker evakueret.

1. Kan Kommissionen oplyse, om der ydes bistand til den colombianske stat, så den kan bekæmpe og afhjælpe den alvorlige sociale ustabilitet?

2. Hvilke initiativer til tilvejebringelse af social stabilitet i Colombia støttes af EU, og hvilke ngo'er står for gennemførelsen?

3. Hvad er Kommissionens holdning til de hjemvendelsesgrupper, som prøver på at hjælpe de evakuerede tilbage til det område, de kommer fra?

4. Hvilke relationer er der mellem EU og de såkaldte fredsgrupper i Colombia, og hvilke projekter agter Kommissionen at yde økonomisk støtte til for at fremme udviklingen og solidariteten og at beskytte de landsbyer, som er truet af evakuering?

Svar afgivet på Kommissionens vegne af Christopher Patten

(13. november 2000)

Fællesskabet yder støtte til den colombianske regering gennem et flerårigt program af betydelig størrelse. Kommissionen ønsker at fokusere på social og økonomisk udvikling og fattigdomsbekæmpelse, alternativ udvikling, fremme af retsvæsenets reform, fremme af menneskerettighederne, bistand til flygtninge og beskyttelse af miljø og regnskove.

Fællesskabets programmer gennemføres hovedsageligt ved hjælp af ikke-statslige organisationer (NGO'er), navnlig når det drejer sig om flygtninge, udvikling af lokalsamfund og miljø. Blandt de europæiske NGO'er, der har projekter i Colombia, er Oxfam, Caritas, Médécins sans Frontières, Comitato Internazionale per lo Sviluppo dei Popoli (CISP) (Italien), Movimento Sviluppo e Pace (MSP) (Italien), Miserior, Katholische Zentralstelle Fur Entwicklungshilfe (KZE) (Tyskland), Agriculteurs Français et Développement International (AFDI) (Frankrig), Jugend Dritte Welt, Fonds de Coopération au Développement-Solidarité Socialiste (FCD) (Belgien), Intermon, Broederlijk Delen, og Den Græske Komité for International Demokratisk Solidaritet (EEDDA) (Grækenland).

Hvad angår det ærede medlems spørgsmål om, hvorvidt flygtninge kan vende tilbage til deres hjemsted, så er situationen i Colombia langt fra stabil, og antallet af flygtninge forventes at stige yderligere i nær fremtid. Kommissionen ønsker endvidere kun at give sin støtte til de flygtninge, der er villige til at vende hjem, såfremt de betingelser, der er nødvendige for deres personlige sikkerhed, er opfyldt, og der er garanti for, at menneskerettighederne overholdes. På internationalt niveau er Kommissionen den største donor af bistand til mere end 1 million flygtninge i Colombia (24 mio. EUR siden 1997).

Gennem bestemte aktioner, der gennemføres af NGO'erne, og gennem aktiv deltagelse i Mesa por la paz en Urabá (en sammenslutning for fred bestående af forskellige nationale og internationale grupper) støtter Kommissionen de fredsgrupper, det ærede medlem omtaler, for at imødekomme deres behov for humanitær bistand og for at overvåge menneskerettighederne i området, hvor fredsgrupperne har til huse (Urabá).

Med hensyn til det ærede medlems spørgsmål om særlige projekter for samarbejde med befolkningsgrupper, der risikerer at blive fordrevet, yder Kommissionen økonomiske støtte til projektet Cien municipios por la paz (100 kommuner for fred) i samarbejde med den colombianske bevægelse Redepaz. Projekter på 850 000 EUR har til formål at få 100 kommuner over hele Colombia til at samarbejde aktivt for fred.